Po rozhodnutí regulátora oznámil operátor plány s pokrývaním.
Ďalší mobilný operátor oznámil plány s výstavbou 4G siete. Swan Mobile, ktorý prevádzkuje 4ku, chce počas budúceho roka navýšiť pokrytie na úroveň 80 percent. Zamerať sa chce aj na cesty a železnice.
Spoločnosť Swan Mobile až do minulého týždňa nevedela, či a za akých podmienok získa národný roaming. Regulátor rozhodol, že sieť mu musia poskytnúť všetci konkurenti a už teraz hovorí o plánoch s rozširovaním vlastnej siete.
"Swan Mobile plánuje do konca roka 2017 dosiahnuť pokrytie 80 % populácie Slovenskej republiky," povedal pre Živé.sk a MobilManiu hovorca Swan Mobile Tomáš Stupavský. Aktuálne pokrytie je na úrovni 64 percent ľudí.
Aktuálne mapa pokrytia 4. mobilného operátora. Budúci rok chce sieť výrazne rozšíriť:
Nováčik tvrdí, že k dlhodobým cieľom patrí pokrývanie diaľnic a železničných tratí. "Vzhľadom na terénny profil SR zrejme nie je možné dosiahnuť kompletné pokrytie týchto úsekov. Našou snahou je ale pokryť čo najviac úsekov, kde je dostatočný pohyb cestujúcich," spresnil Stupavský.
Dodal, že pokrývanie takýchto úsekov musí dávať zmysel po technickej aj ekonomickej stránke.
Aké majú plány ďalší operátori?
Do konca roka má pokrytie 4G siete od Orangeu narásť na 80 percent. Aktuálne dosahuje 77 percent. Na konci roka 2017 má dosiahnuť už 90 percent. O rok neskôr 94-95 percent.
O2 uviedlo, že chce do konca roka 66-percentné pokrytie 4G sieťou. Naposledy informovalo o pokrytí na úrovni 46 percent, neskôr prestalo uvádzať aktuálne percentuálne pokrytie. Budúci rok má pokrytie presiahnuť 80 percent.
Telekom má LTE pre 85,1 percenta populácie. O ďalších plánoch zatiaľ neinformoval.